Feliratkozás a Járvány hírlevélre Minden hétköznap elküldjük, amit a járványról tudni érdemes. Iratkozz fel, és vigyázzunk egymásra!

Dejan Trajkovski bemutatkozik Fotó: pfla.hu

A szlovén Denis Klinar és az uruguayi Gonzalo Vega után megvan a Puskás Akadémia harmadik téli igazolása: a klub bejelentette egy másik szlovén szélsőhátvéd, a 25 éves Dejan Trajkovszki szerződtetését a holland élvonalbeli Twente csapatától. Trajkovszki Mariborban kezdte pályafutását, egy éve játszott Hollandiában. Pont a balhátvéd posztjára jön, ahol az eddig egyetlen viszonylag rendszeresen játszó saját nevelésű játékos, Spandler Csaba szerepel.



A jó hír, hogy ezzel már 11-en vannak a külföldiek a keretben, így akár teljesen külföldi csapattal is kiállhat a Puskás, ha akar. A liga szabályai szerint öt olyan játékos léphet pályára, aki Európán kívülinek számít, ennyi van is, a másik hat légiós uniós állampolgár, náluk nincs korlátozás, így Pintér Attila mester - ha nem akar -már nem kénytelen magyar játékost is a pályára küldeni tavasszal.

Minden további nélkül kiállhat a bajnokikon az alábbi kezdő tizenegy: Danilovics - Klinar, Heris, Trajkovszki - Bacelic-Grigic, Mevoungou - Latifi, Vega, Knezevic - Perosevic, Diallo.

Pintér mester szívesen beszél arról, hogy minél több fiatalnak kell lehetőséget adni, és elvileg az egész akadémiai rendszer és csapat erre a filozófiára épült. Ehhez képest most már lassan nem csak a fiatalok szorulnak ki a Puskásból, de a magyarok is.